रघुनाथ महतो
रघुनाथ महतो (21 मार्च 1738 - 5 अप्रैल 1778) एक भारतीय क्रांतिकारी थे, जिन्होने 1769-78 में अंग्रेजों के विरुद्ध चुआड़ विद्रोह का नेतृत्व किया था। चुआड़ विद्रोह, छोटानागपुर क्षेत्र में अंग्रेजों के खिलाफ पहला विद्रोह था। रघुनाथ महतो का जन्म 21 मार्च 1738 ई को वर्तमान सराइकेला खरसावाँ जिले के नीमडीह प्रखंड के घुंटियाडीह गांव में हुआ था। उन्होंने अंग्रेजों के खिलाफ जो विद्रोह किया था, उसे चुआड़ विद्रोह के नाम से जाना जाता है। उन्होंने "अपना गांव, अपना राज; दूर भगाओ विदेशी राज" का नारा दिया था। अंग्रेजों ने अपने पिट्ठू जमींदारों से पूछा ये लोग कौन हैं, तो उन्होंने इन विद्रोहियों को नीचा दिखाने के लिए उन्हें ‘चुआड़’ (लुटेरा, नीच व उत्पाती) कहकर संबोधित किया। जो सभ्य समाज के असभ्य लोगों को संदर्भित करता है। विद्रोह करने वालों में महतो, भूमिज, बाउरी और अन्य समुदाय शामिल थे। प्रथम चुआड़ विद्रोह की अवधि 1767 से 1783 ईस्वी तक थी। 5 अप्रैल 1778 ई को रघुनाथ महतो अंग्रेजों के विरुद्ध लड़ते हुए शहीद हो गए।